BILAG 1

TIL:	Teknisk Udvalgs møde d. 21.10.2013
J.NR.:	027242-2013
VEDR.:	Vurdering af fordele og ulemper ved foreslåede tiltag i Tvis-området
DATO:	08.10.2013

Som følge af Teknisk Udvalgs møde d. 19.08.2013, har Teknik og Miljø arbejdet videre med at belyse fordele og ulemper, af de tre forslåede tiltag beskrevet i henvendelsen ”Vedrørende tunge transporter fra Grydholtvej, Bakgårdsvej og Hingebjergvej”.

1)
Skiltningen vedr. gennemkørsel forbudt for køretøjer over 3500 kg. ad Tvis Møllevej, blev politisk besluttet i Teknisk Udvalg d. 15.03.2010. Ved en indledende prøveperiode med etableringen af forbud mod gennemkørende lastbiltrafik på Tvis Møllevej viste en undersøgelse i 2008/2009, at der skete et fald af lastbiltrafikken (inkl. sættevogne) på ca. 9%. Tvis Møllevej er i trafiksikkerhedsplanen noteret som fordelingsvej. På fordelingsveje etableres som hovedregel ikke forbud mod gennemkørende lastbiltrafik. For at Politiet kan håndhæve forbuddet på Tvis Møllevej, har Teknik og Miljø i foråret 2013 opstillet forbudstavler på Prins Burisvej ved Tingagervej, samt på Grydholtvej ved Bakgårdsvej. Opstillingen af skiltene er sket efter henvendelse fra Politiet.

En ophævelse af gennemkørselsforbuddet fra T-krydset Bakgårdsvej/Grydholtvej frem til T-krydset Tvis Møllevej/Sletten, vil antageligt have positiv indflydelse på de tunge transporter til og fra ejendommene beliggende Hingebjergvej, Bakgårdsvej og Grydholtvej.

Ændringen kan dog samtidig bevirke en øget lastbiltrafik gennem Tvis by, netop idet forbuddet på Bakgårdsvej/Grydholtvej fjernes, hvorved trafikken fra Herningvej til Viborgvej lovligt igen kan finde vej gennem Tvis by.

Teknik og Miljø vurderer følgende muligheder for skiltningen i Tvis-området:

den eksisterende skiltning kan bibeholdes, hvorved gennemkørsel fra Herningvej til Viborgvej for transporter over 3500 kg ikke er mulig. Kørsel til ejendommene beliggende Hingebjergvej, Bakgårdsvej og Grydholtvej skal, som i dag, ske via Hingebjergvej og Lindholtvej.

at zoneskiltningen udvides til at omfatte Grydholtvej 5, 7, 9, 11, Bakgårdsvej 2, 6 og Hingebjergvej 26. Herved vil ærindekørsel til og fra disse ejendomme være tilladt inde i zonen, jf. bek. nr. 801 4/7 2012 om anvendelse af vejafmærkning. Køretøjer kan lovligt fortsætte videre gennem forbudszonen, såfremt et dokumenteret ærinde i området kan forevises.

at ophæve forbuddet på Tvis Møllevej, Tingagervej og Grydholtvej, hvorved der vil være mulighed for øget trafik gennem Tvis by. Samtidig vil Tvis Møllevej blive belastet hårdere end i dag, hvilket kan medføre øgede vedligeholdelsesomkostninger.
En fjernelse af skiltene på Bakgårdsvej/Grydholtvej vil medføre, at Politiet ikke ville kunne godkende den øvrige skiltning i området, da Politiet ikke ville kunne håndhæve lastbilforbuddet. For at Politiet forsat kan håndhæve forbuddet på Tvis Møllevej, er det nødvendigt at forbuddet også er gældende på de tilstødende sideveje.

2)
Teknisk Udvalg behandlede på sit møde den 28.01.2013 en sag om princip for prioritering af bygværker til reparationer og undersøgelser. Udvalget besluttede at bygværkerne prioriteres således at vægtbegrænsede bygværker prioriteres efter tilstandskarakteren, samt i hvor stor en grad af trafik der passerer over bygværkerne.
Broen på Bakgårdsvej (bro 4) er angivet som prioritet nr. 10 på listen. En bæreevneberegning for bro nr. 4 kan udføres for ca. 30.000 kr. eks. moms. Bæreevneberegningen vil give en afklaring af broens broklasse. Såfremt beregningen efterviser en bæreevne på broklasse 60 eller derover, kan skiltningen ved det pågældende bygværk fjernes. Eftervises en tilstrækkelig bæreevne, vil transporter til de omtalte berørte erhvervsejendomme kunne ske via Bakgårdsvej via Prins Buris vej, samt som nu ad Hingebjergvej og Lindholtvej. Ligeledes her er der mulighed for øget trafik af tunge køretøjer gennem Tvis By.
Såfremt bæreevnen ikke kan eftervise en broklasse 60, skal udbedringsforslag nærmere projekteres og beregnes. Projekteringen vil overslagsmæssigt udgøre ca. 75.000 – 100.000 kr. eks. moms.
Teknik og Miljø vurderer at en bæreevneberegning af bro nr. 4 - Bakgårdsvej kan iværksættes i indeværende år. Udgifterne hertil kan afholdes over driftskontoen for drift og vedligehold af bygværker. Udførelse af bæreevneberegningen bør indgå som en del af den samlede prioritering. Såfremt bæreevneberegningen viser en lavere bæreevne end broklasse 60, bør eventuel projektering og udførsel af forstærkningsarbejde ligeledes indgå som en del af den samlede prioritering efter prioritetslisten vedtaget på udvalgsmødet d. 28.01.2013.

3) Bro 115-Tvis Møllevej er opført i 1940, som en kontinuert 2-fags bro i jernbeton. Broens overbygningen er generelt præget af forvitring og mellem til grove revnedannelser. Skaderne kan relateres til en for stor vægtbelastning gennem tiden. Understøtningen er pælefunderet på træpæle, som er ført ned til ukendt spidskote. Endevederlagene er udført som uarmerede grovbetonvægge, og disse er ligeledes pælefunderede med træpæle. Tilstanden af alle træpæle er ukendte.
På baggrund af et grundigt særeftersyn samt en omfattende bæreevneberegning, har det vist sig, at Bro 115 – Tvis Møllevej kan klassificeres til en bæreevne med broklasse 30. Broklassen svarer til en skiltning med 12t totalvægt og 8t akseltryk. Broen er i dag skiltet ifht. en broklasse 33 med 24t totalvægt og 32t vogntog.

På grundlag af særeftersynet og bæreevneberegningen vurderer Teknik og Miljø følgende:

Betonskader på broens bærende overbygning og midterunderstøtninger skal udbedres.

Broen skal omisoleres.

Broen skal forstærkes eller kørebanearealet skal indsnævres.

Alternativet til ovenstående er en broudskiftning.

På baggrund af ovenstående er der opstillet tre strategier for bro 115.

A) Udskiftning af bygværket.

B) Reparation og forstærkning af bygværket.

C) Indsnævring af kørebanearealet.

Bygværket udskiftes helt eller delvist.
En delvis udskiftning indebærer at endevederlagene kan genbruges. Hvorledes dette er muligt kan ikke vurderes med det nuværende vidensniveau, da pælefunderingens tilstand og bæreevne ikke kendes. Dette overslag er derfor baseret på en fuld udskiftning. Udskiftningen indebærer en et eller to fags bro med et brodæk i præfabrikerede betonelementer. Der benyttes præfabrikerede elementer for at undgå forskallingsarbejder i åløbet.

En eventuel ny midterunderstøtning kan udføres pælefunderet, hvor pælene rammes fra den eksisterende bro inden nedrivning. Nye endevederlag kan udføres med rammet spuns eller pæle bagved de

eksisterende vederlag, såfremt de eksisterende vederlag ikke kan genbruges.

Arbejdet forventes at kunne udføres over en periode på 3-4 måneder.

Passagen lukkes fuldstændigt imens arbejdet udføres. Passage af Storåen skal derfor ske gennem Holstebro by eller ved Hodsager i stedet.

Overslagsmæssig udgør anlægsarbejdet ca. 5 mio. kr. Levetid ca. 100 år.

Den eksisterende bro repareres og forstærkes.
Reparationerne indebærer udbedringer af skader på bropladens underside, ny fugtisolering og derved også ny belægning, samt udbedring af skader på midterunderstøtningen og fløjvægge. Forstærkning af hovedbjælker, som vil medføre at skiltningen af broen kan fjernes. For at arbejder på broens underside kan udføres, kræves det at vandstanden i Storåen kan sænkes, så der opnås en større frihøjde under broen. Det vurderes at vandstanden skal sænkes med min. 1,0 meter for at arbejderne kan udføres forsvarligt af hensyn til arbejdsmiljøet og udførelsens kvalitet.
Arbejdet forventes at kunne udføres over en periode på 4-5 måneder. Vejen skal lukkes i hele anlægsperioden. Overslagsmæssig udgør anlægsarbejdet ca. 3,5 mio. kr. Levetid ca. 50-60 år.

Broen indsnævres ved brug af helleanlæg.

Såfremt broens kørebane indsnævres, således broen kun kan passeres af et køretøj ad gangen, kan broens bæreevne eftervise en broklasse 50, hvorved skiltningen kan fjernes. Passagen skal placeres centreret over broens hovedbjælker, så den største bæreevne opnås, hvilket gør at passagen vil være placeret lidt øst for vejens centerlinje.

Teknik og Miljø har ikke på nuværende tidspunkt vurderet de trafiksikkerhedsmæssige forhold ved denne løsning, men vil dog bemærke, at løsningen ikke er optimal, idet vejforløbet kan skabe farlige situationer når køretøjer mødes ved broenderne.

Desuden indeholde strategien ikke en udbedring af broens skader, hvorved der må påregnes en begrænset levetid af broen. Såfremt skaderne ikke udbedres vurderes det, at bygværket skal udskiftes indenfor 10-15 år.

Overslagsmæssigt udgør anlægsarbejdet ca. 200.000 kr. til skiltning og helleanlæg. Løsningen kan kun anvendes såfremt det endeligt projekt godkendes af Politiet.

Teknik og Miljø bemærker følgende:

Løsningsforslag C er kun medtaget som en ”nødløsning”. Denne strategi er ikke undersøgt ifht. trafiksikkerhed eller øvrige fysiske forhold, som kan have indflydelse på projektforslaget.

Løsningsforslag B er billigst, men har en begrænset levetid, vurderet til maksimum 60 år. Ved løsningsforslag B opnås en bro der vil være behæftet med flere løbende udgifter i forbindelse med reparation og drift af bygværket, idet mange elementer af broen, som kantbjælker, autoværn mm., ikke fornyes. Derudover er der større risiko forbundet med en renovering af broen ift. en total udskiftning. Det nuværende bygværks tilstand kan vise sig at være værre end undersøgt, hvorfor en renovering kan være resultere i uforudsete omkostninger, som eks. funderingsforholdene. Løsningsforslag A er dyrest men vil samtidig resultere i den mest fremtidssikre og driftbilligste bro.